**Moldoveni, deci români**

Platforma unionistă Acțiunea 2012 condamnă afirmațiile cu caracter discriminator ale jurnalistului Radu Banciu, adresate moldovenilor, deci românilor din Republica Moldova. Limbajul injurios folosit de realizatorul emisiunii ,,Lumea lui Banciu”, acuzațiile nejustificate și atacurile dizgrațioase îndreptate împotriva unei părți a poporului român ne determină să credem fie că autorul lor se afla în căutarea unui rating confortabil, fie că ,,patria”, ,,neamul” și ,,țara” sunt pentru acesta niște concepte abstracte, care îi repugnă.

Acțiunea 2012 amintește că Radu Banciu nu reprezintă societatea din România, ci un caz izolat, încadrat în cele 12 procente ale persoanelor care nu susțin unirea celor două state românești. Proverbul ,,Câinii latră, caravana trece” ne motivează să neglijăm astfel de poziții secundare, menite să dezbine, și să privim spre ceea ce îi unește pe români, fie că sunt în Ardeal, în Oltenia, în Republica Moldova sau Muntenia: limba, istoria, obiceiurile și tradițiile. De asemenea, declarațiile tot mai pronunțate în favoarea unității naționale ale unor oficiali de rang înalt de la București arată aprecierea la justa valoare a tuturor românilor, fie că se află în dreapta Prutului, fie în stânga lui.

Platforma unionistă salută decizia Consiliului Național al Audiovizualului de a-l amenda pe Radu Banciu pentru denigrările televizate și își exprimă speranța că astfel de situații nu se vor mai repeta.

**Platforma unionistă Acțiunea 2012 16 ianuarie 2014**